***Tisztelt Ügyvédnő/Ügyvéd Úr!***

A Szegedi Tudományegyetem Állam- és Jogtudományi Kar Karrier Irodája 2005 óta töretlen sikerrel szervezi meg minden szemeszterben a partnereink és a hallgatók legnagyobb megelégedésére Szakmai Gyakornoki Programját. Az országban egyedülálló Szakmai Gyakornoki Program legfontosabb célja, hogy joghallgatóink a gyakorlat során valódi szakmai tapasztalatot szerezhessenek, melyet a diploma megszerzését követően is kamatoztathatnak. A Szakmai Gyakornoki Program segítségével hallgatóink minden szemeszterben 12 hetes időintervallumban végezhetnek teljes értékű gyakornoki munkát, heti 5 nap, napi 8 órában – melyet egyéni tanrend tesz számukra lehetővé. A program mind szakmai partnereink, mind a hallgatók vonatkozásában rendkívül népszerű és sikeres. Az Irodáról és a programról bővebb tájékoztatást a honlapunkon találnak: <http://www.juris.u-szeged.hu/karunkrol/szervezeti-felepites/ajtk-karrier-iroda>

A Karrier Iroda idén ősszel második alkalommal szervezi meg **Karriernapját**, melynek célja, hogy találkozási pontként szolgáljon a végzés előtt álló joghallgatók és a jövendő munkatársaikat kereső partnereink számára.

**Az eseményre ezúton tisztelettel invitáljuk Önt és munkatársait!**

A Karriernap időpontja: 2025. október 14. kedd 13:00-17.00

Helyszíne: 6720 Szeged, Tisza L. krt. 54. A Jogi Kar főépülete.

**A tervezett programok:**

A délután folyamán a dékáni megnyitót követően a hallgatók kerekasztal beszélgetéseken keresztül szerezhetnek információt a jogász karrierutakról, munkavégzési lehetőségekről. Ezt követően kiállító partnereinknél tájékozódhatnak a karrierutakról, valamint karrierszolgáltatásokkal összefüggő kísérő programokra regisztrálhatnak az érdeklődők. **A Karriernapon lehetőség nyílik a kiállítóként való bemutatkozásra. Kiállító partnereink standos formában kapnak lehetőséget a bemutatkozásra és teremthetnek kapcsolatot a kar hallgatóival.**  (A technikai feltételeket biztosítjuk.) A hallgatók kötetlen beszélgetések keretében megismerhetik, hogy mivel foglalkoznak kiállító partnereink, milyen karrierlehetőségeket kínálnak, kik és milyen munkát végeznek. A kiállítók pedig megismerhetik a hallgatókat, a kvalitásaikat, elképzeléseiket, tehetségüket egy esetleges jövőbeni – gyakornoki vagy végzés utáni – együttműködés reményében. A délutáni program 16.00-17.00 óráig tart. A rendezvényen való részvétel ingyenes.

Amennyiben a program felkeltette érdeklődésüket, 2025 augusztus 24-ig várjuk megtisztelő jelentkezésüket a standos bemutatkozásra az alábbi linken elérhető űrlap kitöltésével: <https://forms.gle/Adnt9VDnF1nkTbqC6>

Amennyiben kérdése van, kolléganőm – Dr. Hadady-Lukács Adrienn adjunktus – készséggel áll rendelkezésére a karrier.iroda.ajtk@szte.hu e-mail címen.

Tisztelettel:

Dr. Törőcsikné Prof. Dr. Görög Márta

egyetemi tanár, SZTE ÁJTK dékán